Mozambikas (miestas)

Mozambikas (suah. Msumbiji, port. Moçambique) – miestas šiaurės rytų Mozambike, jūrų uostas mažoje koralinėje Mozambiko saloje (dar vadinama Ilja, Ilha) Mozambiko kanale. 42,2 tūkst. gyventojų (1997). Nutolęs 5 km nuo žemyne esančio Lumbo miesto, kuriame yra geležinkelio terminalas. Mozambiko miestas yra prekybos centras, eksportuojama mediena ir riešutai. Mieste yra įvairi architektūra. Etimologija Mozambiko sala-miestas davė pavadinimą visai šaliai. Jis buvo šalies administracinis centras iki XX a. pradžios. Šio miesto vardas kilęs nuo XVI a. viduryje čia besilankiusio ir gyvenusio arabų pirklio Mussa Bin Bique. Istorija Mozambikas – vienas seniausių Rytų Afrikos miestų, įkurtas apie X a. musulmonų svahilių pirklių, kurie platino savo civilizaciją po rytines Afrikos pakrantes. Šis miestas buvo svarbus tarpinis taškas tarp Kilvos ir Sofalos. Čia susiformavo savarankiškas politinis darinys: prekybinis miestas-valstybė. Portugalai miestą užėmė 1505 metais. 1522 m. jie čia pastatė bažnyčią, kuri laikoma pirmuoju europiečių statiniu pietiniame pusrutulyje. Iki 1907 m. jis buvo Portugalijos Rytų Afrikos kolonijos administracinis centras. Yra išlikę trys fortai, gubernatoriaus rūmai. Po to, kai XVII a. šiaurinėje Svahilių kranto atkarpoje įsigalėjo Omano imperija, Mozambikas tapo šiauriausiu portugalų įtvirtinimu. Susiję pasaulio paveldo objektai Tanzanija: Kilva Kisivanis ir Songo Mnara (1981) Tanzanija: Zanzibaro akmeninis miestas (2000) Kenija: Lamu senamiesis (2001) Kenija: Gedžio istorinis miestas ir archeologinė vietovė (2024) Šaltiniai